## SITVAL convoca d’urgència un consell d’administració per a aprovar l’adjudicació dels nous contractes del sistema informàtic i d’atenció telefònica

*** L’import dels dos contractes s’eleva a 3.590.000 euros, la qual cosa permetrà duplicar el personal del servici de recepció de telefonades per a cita prèvia
* Estes adjudicacions permetran resoldre els problemes detectats en la cita prèvia per la “caòtica herència” de l’anterior govern
* Nuria Montes avança que ja està molt avançat el procés per a la contractació temporal de 250 nous inspectors**

La Societat Valenciana d’Inspecció Tècnica de Vehicles (SITVAL) que presidix la consellera d’Innovació, Indústria, Comerç i Turisme, Nuria Montes, ha convocat d’urgència un consell d’administració per a aprovar l’adjudicació dels nous contractes del sistema informàtic i d’atenció telefònica de l’empresa pública.

En concret, el servici d’implantació i manteniment del sistema informàtic de gestió de la Inspecció Tècnica de Vehicles (ITV) serà adjudicat a Creativa Digital 360 SL per un import d’1.330.968 euros més IVA i la duració del contracte s’estén fins als 42 mesos.

Respecte a l’atenció telefònica per a la recepció de telefonades sol·licitant cita prèvia en les estacions d’ITV l’adjudicatària és NUNSYS, SA per un import de 2.259.320 euros més IVA i la duració prevista del contracte arriba als tres anys. En este cas, està previst que es doble la dotació de personal que passa d’11 treballadors a 22.

**“Caòtica herència”**

Amb les dos adjudicacions, l’empresa pública espera evitar els col·lapses puntuals que ha detectat que es produïxen en el seu web a la d’hora demanar cita prèvia per a la inspecció tècnica de vehicles.

En este sentit, la consellera ha demanat disculpes i ha agraït també als usuaris “la seua paciència per no poder prestar un servici amb la qualitat que ens agradaria prestar pels problemes heretats que esperem tindre solucionats molt prompte”.

La consellera ha explicat que “la situació que tenim ara no és nova. La portem patint pràcticament des que arribàrem al Govern per l’herència caòtica que ens va deixar el Botànic, que durant dos anys que va tindre no va fer pràcticament res per a organitzar la reversió del servici públic”.

A més, Nuria Montes ha explicat que, juntament amb les dos adjudicacions imminents, “també està ja molt avançat el procés per a la contractació temporal de 250 nous inspectors que permetran tindre més hores i més línies per a atendre més cites” en les estacions d’ITV.

**Reforç de plantilla**

Les adjudicacions del nou sistema informàtic i l’atenció telefònica s’emmarquen en el pla de la Conselleria per a millorar i fer viable el sistema de gestió de cites després d’haver resolt el problema de l’equiparació salarial de tots els treballadors.

Després de l’aprovació d’estes mesures, a més, la Conselleria preveu el reforç de les plantilles, la qual cosa requerirà el concurs imprescindible d’altres departaments del Consell, entre els quals hi ha Funció Pública i Pressupostos.

La setmana passada, la consellera va anunciar també a les federacions i associacions del transport de carretera i de viatgers més representatives de la Comunitat Valenciana l’elaboració d’un pla de cotxe específic per a estos sectors professionals.

A més, SITVAL i l’Ajuntament de Torrent han firmat recentment un protocol d’intencions per a construir una nova estació d’ITV en este municipi que substituirà, abans que acabe la legislatura, la que ara funciona en Riba-roja. Paral·lelament, també s’ha firmat un nou contracte de lloguer per a garantir el servici de l’estació de Riba-roja mentres es construïx la de Torrent.

Fecha: 07/05/2024